Daûr dal cjanton de place, tal soreli di dopogustât che al bat tal concolât vieri, no si pues no jessi contents cuntun coni di gjelât in man: cjalâlu un moment, sintî il profum, chel plui bon di ducj, di cacao fuart e vîf, che cundut che il frêt cremôs lu straten un pôc, ti travane fin tal cûr.
“Elio, cuant che tu lu fasevis tu, al jere plui bon!” i cisiche un altri client, cence nancje stâ masse atent che il comès lu sinti.
Elio, aromai cu lis mostacjis blancjis, al riduce e nol dîs nuie, e al da une lecade al gjelât.
“Po sì che al jere plui bon – al dîs il comès, che al à spiçade la orele – ma il nestri al è ancjemò il gjelât plui bon de citât!”
“Po sì, po sì, no dîs nuie” si scuse il client e al ordene une vascjute di plui guscj, cjalant Elio cu la code dal voli e domandantsi, come ducj, cemût che al veve fat a molâ sù dut e cemût che al fasès a tornâ li a comprâ il gjelât dopo che al jere stât paron, e cemût che al veve chê muse sodisfate a lecâ un gjelât che al jere il plui bon de citât: ma cul so, chel di une volte, ma nancje di meti...
Agns prime al jere rivât insom, pardabon, strac, plui che strac, brusât dentri de ricercje de perfezion che e durave di cuant che al veve tacât a lavorâ te buteghe: a chel gjelât di cjocolate, che al jere za il plui bon che si faseve li ator, i mancjave simpri alc. Compradis lis machinis miôr, tocjadis e modificadis, che sot dal so voli e de sô man a lavoravin dutis intune altre maniere, ma soredut cirût i ingredients juscj: il plui dificil di ducj, il cacao, ogni an lis feriis passadis a cirî chel che i des ce che al voleve lui, la armonie perfete di fuarce e tenarece.
Une fuarce plene, taronde, esplosive.
Une tenarece lizere, slisse, invasive.
Tantis provis, cun usmis di finece infinide, par cjatâ la proporzion juste, minime, che no fasès sintî la canele, il cafè, il rum, il pevaroncin... a vevin dome di esaltâ la cjocolate, no di cambiâle. Infin cjatade la maniere juste, cjatât ancje il mût par fâle simpri compagne. Par un an ducj a disevin che al jere il gjelât miôr de citât, di une citât piçule, ma lui al saveve che al jere il miôr dal mont: e no i interessave plui di tant che al fos il miôr, al jere pardabon content, content par vie che al saveve che al jere perfet.
E dopo agns, lecant un gjelât e ricuardant, al saveve che ae perfezion, se ti jentrave dentri, par vivi simpri eterne, i bastave ancje dome il ricuart.
di Spirt Anonim
Conte n. 57
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn